Z m l u v n é  s t r a n y

1.	Ministerstvo financií Slovenskej republiky, Štefanovičova 5, 817 82 Bratislava, 
zastúpené Františkom Hajnovičom, ministrom financií SR, 
IČO 00 151 742
(ďalej len “ministerstvo”)

2. 	Slovenské lodenice Komárno, a.s., Košická 37, 821 08 Bratislava, 
zastúpené Ing. Jaroslavom Pappom, predsedom predstavenstva akciovej spoločnosti, 
    Ing. Ingrid Szabóovou, členkou predstavenstva akciovej spoločnosti, 
IČO 35 796 812
(ďalej len “žiadateľ”)

uzatvárajú

Z m l u v u
o podmienkach ručenia

Článok 1

Predmetom zmluvy je stanovenie podmienok prevzatia záruky za riadne splácanie bankových záväzkov, vyplývajúcich z poskytnutých úverov na základe Zmluvy o zmenkovom úvere č. 004/2002 zo dňa .........(ďalej len „zmluva o úvere“) na prefinancovanie stavby lodí typu NL Leda 1107 na základe stavebnej zmluvy č. 01-1107-0009 zo dňa 22.03.2002 vrátane jej dodatkov, uzatvorenej medzi Slovenskými lodenicami Komárno, a.s. a Briese Schiffahrts GmbH & Co.KG, MS „Neuharlingersiel“, Hafenstrasse 12, 26789 Leer, SRN, NL Leda 1108 na základe stavebnej zmluvy č. 01-1108-0010 zo dňa 22.03.2002 vrátane jej dodatkov, uzatvorenej medzi Slovenskými lodenicami Komárno, a.s. a Briese Schiffahrts GmbH & Co.KG, MS „Maanplaat“, Hafenstrasse 12, 26789 Leer, SRN, NL Leda 1109 na základe stavebnej zmluvy č. 02-1109-0025 zo dňa 12.03.2002 vrátane jej dodatkov, uzatvorenej medzi Slovenskými lodenicami, a.s. Komárno a W. Bockstiegel GmbH & Co. Reederei KG, MS „Atlantic Wawe“, Steinweg 3 a, 26721 Emden, SRN a NL Leda 1110 na základe stavebnej zmluvy č. 02-1110-0026 zo dňa 12.03.2002 vrátane jej dodatkov, uzatvorenej medzi Slovenskými lodenicami, a.s. Komárno a W. Bockstiegel GmbH & Co. Reederei KG, MS „Atlantic Bird“, Steinweg 3 a, 26721 Emden, SRN a Ručiteľskej listiny č.j. .............. zo dňa .......... uzatvorenej medzi ministerstvom a Eximbankou SR v prospech Eximbanky  SR, Grösslingová 1, 813 50 Bratislava v celkovej výške 30 % hodnoty úveru zo sumy 23 016 600,- EUR, slovom dvadsaťtrimiliónovšesťnásťtisícšesťsto eur.

Článok 2
Práva a povinnosti

1.	Žiadateľ sa zaväzuje, že použije prostriedky získané z poskytnutých úverov so štátnou zárukou len na schválený účel a v súlade s dohodnutými podmienkami podľa Uznesenia vlády č. ............ zo dňa .......... 
2.	Žiadateľ sa zaväzuje, že bude dvakrát ročne, najneskôr do 30. septembra príslušného roka za predchádzajúci polrok a najneskôr 30. apríla nasledujúceho roka za predchádzajúci rok, informovať ministerstvo a predkladateľa (MH SR) o svojej finančnej a celkovej ekonomickej situácii, vrátane prehľadu splácania istiny a úrokov z úveru až do ich splatenia a do 30.4. predloží žiadateľ aj účtovnú závierku za predchádzajúci rok overenú audítorom.
3.	Žiadateľ sa zaväzuje, že v prípade ohrozenia splácania istiny a úrokov z úveru, oznámi túto skutočnosť najneskôr do 30 dní pred dňom ich splatnosti ministerstvu, vrátane opatrení na zabezpečenie ich splácania. V prípade neschopnosti zabezpečiť úhradu k dátumu splatnosti je žiadateľ povinný najneskôr 10 dní pred dátumom splatnosti požiadať o plnenie ministerstvo formou priamej úhrady na účet Eximbanky SR k dátumu splatnosti, pričom je o tejto skutočnosti povinný okamžite informovať Eximbanku SR. Pre účely tejto zmluvy sa plnenie zo strany ministerstva bude považovať za prechodné poskytnutie návratnej finančnej výpomoci.
4.	Žiadateľ sa zaväzuje, že v potrebnom rozsahu poskytne na vyžiadanie ministerstva dokumentáciu, potrebnú na výkon kontroly plnenia podmienok úverovej zmluvy a tejto zmluvy, a že umožní ministerstvu výkon kontroly u žiadateľa.
5.	Žiadateľ sa zaväzuje, že bez zbytočného odkladu písomne oznámi ministerstvu, že bol podaný návrh na vyhlásenie konkurzu, alebo návrh na vyrovnanie, alebo nútené vyrovnanie, alebo bolo vydané rozhodnutie o jeho likvidácii.
6.	Žiadateľ sa zaväzuje, že ak ministerstvo bude plniť záväzky voči EXIMBANKE SR za žiadateľa, uzatvorí žiadateľ s ministerstvom zmluvu o návratnej výpomoci v zmysle § 13 nar. vlády č. 386/2002 Z.z.
7.	Žiadateľ sa zaväzuje, že neuskutoční prevod alebo vklad svojho majetku v prospech iných podnikateľov a nezriadi záložné právo na svoj majetok do ukončenia platnosti štátnej záruky bez súhlasu ministerstva.
8.	Žiadateľ sa zaväzuje, že počas trvania záväzkov žiadateľa vyplývajúcich z úverovej zmluvy a tejto zmluvy, zabezpečí účasť zástupcu ministerstva v dozornej rade žiadateľa alebo v štatutárnom orgáne, ak o to ministerstvo požiada..
9.	Žiadateľ sa zaväzuje, že majetok podľa bodu 8. neprevedie na inú osobu, ani nezaloží bez súhlasu ministerstva.

Článok 3
Zmluvné pokuty

V prípade, že žiadateľ nedodrží podmienky ustanovené v tejto zmluve, je povinný zaplatiť v prospech príjmového účtu štátneho rozpočtu jednorázovú pokutu až do výšky 1 000 000,- Sk podľa rozhodnutia ministerstva, a to aj opakovane pri pretrvávajúcom nesplnení alebo nedodržaní nových termínov, stanovených ministerstvom.

Článok 4

V prípade zmeny vlastníctva žiadateľa v zmysle zákona č. 92/1991 Zb. v znení neskorších predpisov je povinnosťou žiadateľa ešte pred uskutočnením prevodu vlastníctva prerokovať s  ministerstvom otázky prevodu úveru a prevodu záväzkov zo záruky na nový právny subjekt.

Článok 5

1.	Ustanovenia tejto zmluvy môžu byť zmenené alebo doplnené len so súhlasom oboch zmluvných strán, a to písomným dodatkom k tejto zmluve, ktorý nadobúda účinnosť dňom jeho podpisu zmluvnými stranami.
2.	Platnosť zmluvy končí splnením záväzkov žiadateľa, vyplývajúcich z úverovej zmluvy a tejto zmluvy, na ktoré bola záruka poskytnutá.

Článok 6

1.	Práva a povinnosti zmluvných strán, vyplývajúce z tejto zmluvy, sa riadia všeobecne záväznými právnymi predpismi, pokiaľ nie je v tejto zmluve stanovené inak.
2.	Zmluvné strany zhodne prehlasujú, že zmluva bola uzatvorená podľa ich priania a slobodnej vôle, čo potvrdzujú svojimi podpismi.
3.	Zmluva je vyhotovená v štyroch rovnopisoch, pričom každá zo zmluvných strán obdrží dva rovnopisy.

Článok 7

Táto zmluva nadobúda platnosť dňom jej podpísania zmluvnými stranami, účinnosť nadobúda dňom prevzatia ručiteľskej listiny, vystavenej ministerstvom v prospech Eximbanky SR.

V Bratislave, dňa ..........						V Bratislave, dňa ...........

...................................................					....................................................
	za ministerstvo 								za žiadateľa